S-58/2019

Mál þetta, sem dómtekið var 15. maí sl., er höfðað með ákæru, útgefinni af lögreglustjóranum á höfuðborgarsvæðinu 29. janúar 2019, á hendur S-kk-þgf Þ-kk-þgf S-kk-þgf, kt. 000000-0000, óstaðsettum í hús, Reykjavík, fyrir eftirtalin umferðar- og hegningarlagabrot:

I.

Umferðarlagabrot, með því að hafa:

1. Miðvikudaginn 14. júní 2017 í Reykjavík ekið bifreiðinni [...] sviptur ökurétti um Álftamýri uns lögregla stöðvaði aksturinn.

2. Þriðjudaginn 18. júlí 2017 í Reykjavík ekið bifreiðinni [...] sviptur ökurétti og óhæfur til að stjórna henni vegna áhrifa ávana- og fíkniefna (í blóði mældist amfetamín 505 ng/ml) um Gnoðarvog og Álfheima að bifreiðastæði við Glæsibæ þar sem hann stöðvaði aksturinn og lögregla hafði afskipti af honum.

3. Miðvikudaginn 21. febrúar 2018 í Kópavogi ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 165 ng/ml, tetrahýdrókannabínól 0,7 ng/ml og auk þeirra fannst kókaín í þvagi) um Smiðjuveg, uns lögregla stöðvaði aksturinn.

Teljast brot framangreindum liðum varða við 1. mgr. 48. gr., auk þess sem brot í 2. og 3. lið teljast varða við 1. mgr., sbr. 2. mgr. 45. gr. a., allt sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006 og 3. gr. laga nr. 24/2007.

II.

Hegningarlagabrot:

4. Skjalafals, með því að hafa áður en lögregla hafði afskipti af honum þann 18. júlí 2017, sbr. ákærulið nr. 2 í I. kafla, í blekkingarskyni sett skráninganúmer bifreiðarinnar [...] á bifreiðina [...] sem voru á henni er lögregla hafði afskipti af ákærða.

5. Skjalafals, með því að hafa áður en lögregla hafði afskipti af ákærða þann 21. febrúar 2018, sbr. ákærulið nr. 3 í I. kafla, í blekkingarskyni sett skráninganúmer bifreiðarinnar [...] á bifreiðina [...] sem voru á henni er lögregla hafði afskipti af ákærða.

Teljast brot í 4. og 5. lið varða við 1. mgr. 157. gr. almennra hegningarlaga nr. 19/1940.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 25. janúar 2019, á ákærði nokkurn sakaferil að baki sem nær allt aftur til ársins 2004. Ákærða hefur til að mynda sex sinnum verið gerð fangelsisrefsing fyrir brot á umferðarlögum nr. 50/1987, fyrst og fremst fyrir að aka undir áhrifum áfengis og/eða ávana- og fíkniefna, sviptur ökurétti, sbr. 45. gr., 45. gr. a og 48. gr. laganna. Ákærði er í máli þessu sakfelldur fyrir sams konar brot og teljast umferðarlagabrot hans þannig nú vera margítrekuð. Þá hefur ákærði áður gerst sekur um skjalafals, sbr. 1. mgr. 157. gr. almennra hegningarlaga nr. 19/1940, en hann var dæmdur í fjögurra mánaða fangelsi með dómi Héraðsdóms Reykjavíkur hinn 31. maí 2016 fyrir slíkt brot, auk brota gegn umferðarlögum nr. 50/1987.

Svo sem fyrr greinir hefur ákærði greiðlega játað brot sín og verður það virt honum til refsimildunar. Með hliðsjón af öllu framangreindu, sakarefni þessa máls, dómvenju og 77. gr. almennra hegningarlaga nr. 19/1940, þykir refsing ákærða hæfilega ákveðin fangelsi í 12 mánuði. Að sakaferli ákærða virtum þykja ekki efni til að skilorðsbinda refsinguna.

Með vísan til lagaákvæða í ákæru er áréttuð ævilöng svipting ökuréttar ákærða.

Ákærði greiði málsvarnarþóknun skipaðs verjanda síns, Ó-kk-ef R. V-kk-ef lögmanns, 105.400 krónur, að meðtöldum virðisaukaskatti, og 288.796 krónur í annan sakarkostnað.

Af hálfu ákæruvaldsins flutti málið S-kk-nf P-kk-nf Ó-kk-nf aðstoðarsaksóknari.

Þ-kvk-nf L-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, S-kk-nf Þ-kk-nf S-kk-nf, sæti fangelsi í 12 mánuði.

Áréttuð er ævilöng svipting ökuréttar ákærða frá birtingu dómsins að telja.

Ákærði greiði málsvarnarþóknun skipaðs verjanda síns, Ó-kk-ef R. V-kk-ef lögmanns, 105.400 krónur og 288.796 krónur í annan sakarkostnað.

Þ-kvk-nf L-kvk-nf